Det er de kraftigste jordskælv, der har ramt regionen i næsten 100 år, og det kom på det værst tænkelige tidspunkt for sårbare børn og familier i de berørte områder. Det første jordskælv med en styrke på 7,7 ramte lige efter kl. 04.00 lokal tid d. 6. februar, da mange børn og familier lå og sov, og andet jordskælv med en styrke på 7,5 ramte senere på dagen.
Et stort antal skoler, hospitaler og andre medicinske og uddannelsesmæssige faciliteter er blevet beskadiget eller ødelagt af jordskælvene, hvilket i høj grad påvirker børnene. Tusindvis af boliger er blevet ødelagt, hvilket har fordrevet familier.
I en tid hvor temperaturen regelmæssigt falder til under frysepunktet, og hvor sne og frostregn er almindeligt forekommende har børnene brug for hjælp. Kraftige snestorme har også for nylig ramt dele af Syrien og Tyrkiet, og der er udsigt til yderligere minusgrader.